David Braz

David Braz de Oliveira Filho (tuntud lihtsalt kui David Braz või Braz; sündinud 21. mail 1987 Guarulhoses) on Brasiilia jalgpallur, kes mängib keskkaitsjana Brasiilia kõrgliiga klubis Fluminense.

Ta alustas klubikarjääri Palmeirases, millega liitus 2002. aastal. Klubi põhimeeskonnas debüteeris ta 2007. aastal. 2009. aasta jaanuaris liitus ta Kreeka kõrgliiga klubiga Panathinaikόs, kuid ta sai seal olles vähe mänguaega. Sama aasta juulis suundus ta tagasi Brasiilia kõrgliigasse, liitudes laenulepingu alusel Flamengoga, kellega ta tuli sel aastal Brasiilia meistriks. 2010. aasta augustis sõlmis ta Flamengoga püsiva lepingu.

2012. aasta mais liitus Braz Santosega. Santose meeskonnas mängis ta Brasiilia kõrgliigas kokku kuuel hooajal. Suurimateks saavutusteks jäid Santosega 2012. aastal Lõuna-Ameerika superkarika Recopa Sudamericana võit ning São Paulo osariigi meistrivõistluste võit aastatel 2015 ja 2016. 2013. aastal mängis ta laenul Vitórias ja hooajal 2018/19 Türgi kõrgliiga klubis Sivasspor.

2019. aasta mais sõlmis ta lepingu Brasiilia kõrgliiga klubiga Grêmio. 2021. aasta aprillis sõlmis ta kaheaastase lepingu Fluminensega.

2007. aastal tuli Braz Brasiilia kuni 20-aastaste koondisega Lõuna-Ameerika omavanuste meistriks.

Saavutused 
Palmeiras
Campeonato Paulista: 2008
Flamengo
Campeonato Brasileiro Série A: 2009
Campeonato Carioca: 2011
Santos
Recopa Sudamericana: 2012
Campeonato Paulista: 2015, 2016

Viited 

Brasiilia jalgpallurid
Sociedade Esportiva Palmeirase mängijad
PAE Panathinaikόse jalgpallurid
Clube de Regatas do Flamengo mängijad
Santos FC mängijad
Esporte Clube Vitória mängijad
Grêmio Foot-Ball Porto Alegrense mängijad
Fluminense Football Clubi mängijad
Sündinud 1987